
Text rozhodnutia
Súd: Krajský súd Trnava Spisová značka: 11Co/171/2014 Identifikačné číslo súdneho spisu: 2113206579 Dátum vydania rozhodnutia: 15. 10. 2014 Meno a priezvisko sudcu, VSÚ: Mgr. Fedor Benka ECLI: ECLI:SK:KSTT:2014:2113206579.1 ROZSUDOK V MENE SLOVENSKEJ REPUBLIKY Krajský súd v Trnave v senáte zloženom z predsedu senátu Mgr. Fedora Benku a sudkýň JUDr. Silvie Hýbelovej a Mgr. Renáty Gavalcovej v právnej veci žalobcu: Intrum Justitia Slovakia, s. r. o., so sídlom Karadžičova 8, Bratislava, IČO: 35 831 154, zastúpený JUDr. Jánom Šoltésom, advokátom, Karadžičova 8, Bratislava, proti žalovanému: T. F., nar. XX.XX.XXXX, bytom U. XX/XXX, A., o zaplatenie 254,58 eur s príslušenstvom, o odvolaní žalobcu proti rozsudku Okresného súdu Trnava zo dňa 4. novembra 2013, č.k. 37C/312/2013-36, t a k t o r o z h o d o l : Odvolací súd rozsudok súdu prvého stupňa v časti určenia neprijateľnosti zmluvnej podmienky, v časti zamietnutia žaloby vo zvyšku a v časti trov konania p o t v r d z u j e . Žalovanému sa náhrada trov odvolacieho konania n e p r i z n á v a . o d ô v o d n e n i e : Rozsudkom napadnutým odvolaním súd prvého stupňa určil, že zmluvná podmienka uvedená v časti D, bod 1 zmluvy o pripojení č. 9902889583 zo dňa 15.02.2010 v znení „ST je oprávnený vyúčtovať užívateľovi jednorazovú zmluvnú pokutu podľa tabuľky č. 3, bod B (vo výške 199,00 eur) vzťahujúcu sa na užívanie služby Magio Sat po dobu viazanosti služby Magio Sat vtedy, ak užívateľ poruší zmluvný záväzok užívať službu Magio Sat vo zvolenom programe služby Magio Sat počas dohodnutej doby viazanosti služby Magio Sat, vyplývajúci zo zmluvy o poskytovaní služby Magio Sat najmä tým že vypovie zmluvu o poskytovaní služby Magio Sat, požiada o zmenu programu služby Magio Sat počas doby viazanosti na program s nižším mesačným paušálnym poplatkom a takýto program mu bude po dohode s ST aktivovaný, alebo svojím konaním resp. opomenutím spôsobí dôvod, pre ktorý je ST oprávnený od zmluvy o poskytovaní služby Magio Sat odstúpiť“ je ako neprijateľná neplatná, žalovanému uložil zaplatiť žalobcovi sumu 55,58 eur, spolu s úrokom z omeškania vo výške 9,0% ročne zo sumy 15,14 eur od 19.03.2010 do zaplatenia, zo sumy 30,54 eur od 18.06.2010 do zaplatenia, a zo sumy 9,90 eur od 18.05.2010 do zaplatenia, to všetko do troch dní odo dňa nadobudnutia právoplatnosti rozsudku a vo zvyšku súd žalobu zamietol. Žalovanému súd náhradu trov konania nepriznáva. Svoje rozhodnutie súd právne odôvodnil použitím ust. § 52, § 53 ods. 1, 2, 3, 4 písm. a) až k), 5 a 10, § 54 ods. 1 a 2, § 488, § 489 a § 544 ods. 1 a 2 Občianskeho zákonníka, ako aj ust. zákona č. 610/2003 Z.z. o elektronických komunikáciách, keď na základe vykonaného dokazovania dospel k záveru, že návrhu žalobcu je možné vyhovieť iba čiastočne, a to v časti o zaplatenie dlhu žalovaného, ktorý vznikol v súvislosti s poskytovaním mu služieb zo strany právneho predchodcu žalobcu spolu s príslušenstvom k tejto sume prislúchajúcim. Súd sa prioritne zaoberal hodnotením a preskúmavaním (spotrebiteľskej) zmluvy, ktorú uzavrel žalovaný s právnym predchodcom žalobcu (spoločnosť Slovak Telekom, a.s.), a to z pohľadu aplikácie spotrebiteľského práva a dospel k záveru, že záväzok žalovaného (ako spotrebiteľa) zaplatiť právnemu predchodcovi žalobcu zmluvnú pokutu v súvislosti so zmluvou o pripojení č. 9902889583 zo dňa 15.02.2010, ktorý je uvedený v časti D, bod 1 zmluvy o pripojení vo výške 199,00 eur je neprijateľnou zmluvnou podmienkou a ako taký je tento záväzok neplatný. Pokiaľ by totiž súd vyhovel žalobe na zaplatenie zmluvnej pokuty, bol by porušený princíp proporcionality uplatňovaný v súkromnom práve, navyše by došlo k porušeniu zákona, nakoľko podľa čl. 6 Smernice Rady 93/13/EHS z 05.04.1993 o nekalých podmienkach v spotrebiteľských zmluvách členské štáty zabezpečia, aby nekalé podmienky použité v zmluvách uzatvorených so spotrebiteľom zo strany predajcu alebo dodávateľa podľa ich vnútroštátneho práva, neboli záväzné pre spotrebiteľa a aby zmluva bola podľa týchto podmienok naďalej záväzná pre strany, ak je jej ďalšia existencia možná bez nekalých podmienok; miesto v Smernici má aj „neprimeraná kompenzácia za porušenie záväzku spotrebiteľa“ (s účinnosťou od 01.01.2008 bola neprimeraná sankcia explicitne zapracovaná medzi neprijateľné podmienky do Občianskeho zákonníka). Zmluvná pokuta plní funkciu paušalizovanej náhrady škody a je aj sankciou pri neplnení zmluvných povinností. V danom prípade poskytovateľ služby ponúka svoje služby spotrebiteľom prostredníctvom štandardných zmlúv, ktoré má vopred pripravené (formulár) a v ktorých spotrebitelia zmluvné podmienky nemôžu nijakým spôsobom ovplyvniť. To platí aj pre zmluvnú pokutu, ktorú poskytovateľ služby žiada od spotrebiteľov zaplatiť vždy v nezmenenej výške bez ohľadu na to, aký čas zostáva účastníkovi pri porušení podmienok do konca doby viazanosti. Tu môže nastať prípad, kedy k porušeniu zmluvných podmienok zo strany účastníka dôjde v poslednom mesiaci viazanosti, pričom poskytovateľ služby si voči nemu uplatní zmluvnú pokutu v plnej výške, rovnako ako voči účastníkovi, ktorý porušil zmluvné podmienky napr. po dvoch mesiacoch od začiatku zmluvného vzťahu - podmienky, za akých poskytovateľ služby dohoduje zmluvnú pokutu v štandardných zmluvách preto poškodzujú účastníka/spotrebiteľa. Z pohľadu náhrady škody je takáto zmluvná pokuta neobhájiteľná aj preto, že podľa zmluvných dojednaní nárok žalobcu na náhradu škody prevyšujúcu zmluvnú pokutu nezaniká. Súdna kontrola štandardných zmlúv je postavená na absolútnej neplatnosti neprijateľných klauzúl a bolo by v rozpore so zameraním Smernice, keby bol pred neprijateľnou podmienkou jeden spotrebiteľ chránený a druhý nie; rozhodujúce potom je, že problémová zmluvná podmienka v spotrebiteľskej zmluve je objektívne spôsobilá poškodiť spotrebiteľa. Ustanovenie článku 4, ods. 1 Smernice sa nezameriava na vôľu účastníkov, ale skôr na všeobecný pojem nekalých okolností, čo sa odchyľuje od tradičnej zásady zmluvného práva, ktorou je suverenita účastníkov pri prejave vôle. V zmysle ustálenej judikatúry Súdneho dvora je ochrana zavedená Smernicou založená na myšlienke, že spotrebiteľ je vzhľadom na dodávateľa alebo predávajúceho v slabšej pozícii, pokiaľ ide o schopnosť vyjednávať a úroveň jeho znalosti. Cieľ článku 6 Smernice, ktorý od členských štátov vyžaduje stanoviť, že nečestné podmienky nie sú pre spotrebiteľa zaväzujúce, by sa nedosiahol, keby bol spotrebiteľ sám povinný vystúpiť proti nečestnej povahe takých podmienok. Účinnú ochranu spotrebiteľa možno dosiahnuť, len ak súd prehlási, že má právomoc zhodnotiť podmienky tohto druhu na svoj vlastný návrh. Opatrenia proti nečestným klauzulám musia byť efektívne a odradzujúce (čl. 7, ods. 1 Smernice: „Členské štáty zabezpečia, aby v záujme spotrebiteľov a subjektov hospodárskej súťaže existovali primerané a účinné prostriedky, ktoré by zabránili súvislému uplatňovaniu nekalých podmienok v zmluvách uzatvorených so spotrebiteľmi zo strany predajcov alebo dodávateľov.“). Riešením by nebolo ani konštatovanie len čiastočnej neplatnosti zmluvnej pokuty, bolo by obtiažne určiť výšku zmluvnej pokuty tak, aby plnila účel pre dodávateľa a zároveň nepoškodzovala spotrebiteľa. Poskytovateľa služby by podľa názoru súdu navyše neodradilo takéto rozhodnutie, pretože zmluvná pokuta by bola len sporadicky zmoderovaná (§ 545a Občianskeho zákonníka), predsa by ale zostala a aj naďalej by neprimerane regulovala vzťahy neurčitého počtu spotrebiteľov - aj takýto význam má oprávnenie súdu postupovať podľa § 153, ods. 3 a ods. 4 O.s.p. a rozhodnúť o neplatnosti zmluvnej podmienky v štandardnej formulárovej zmluve bez návrhu účastníka. Vzhľadom na uvedené súd dospel k záveru že zmluvné dojednanie o zmluvnej pokute ako neprimeranej zmluvnej podmienke je neplatné a potom z neplatnej zmluvnej podmienky nemohlo vzniknúť žalobcovi (jeho právnemu predchodcovi) právo na plnenie (a žalovanému povinnosť plniť), preto súd nárok žalobcu v časti o zaplatenie sumy 199,00 eur k nej prislúchajúceho príslušenstva (úroku z omeškania) uplatnenej z titulu zmluvnej pokuty zamietol. V časti návrhu o zaplatenie sumy 55,58 eur ako dlhu žalovaného za nezaplatené poskytnuté služby dospel súd k záveru, že táto časť nároku žalobcu je dôvodná. Zmluva o poskytovaní elektronických telekomunikačných služieb (o pripojení) je inominátnou (nepomenovanou) zmluvou; je potrebné posudzovať ju podľa jej obsahu. Na základe tejto zmluvy sa poskytovateľ (právny predchodca žalobcu) zaviazal k poskytovaniu služieb žalovanému, žalovaný sa zaviazal za služby riadne a včas platiť po dobu 24 mesiacov, čo však neurobil, na základe čoho bola zmluva zo strany poskytovateľa ukončená. Žalovaný nezaplatil poskytnuté služby vyúčtované mu faktúrou č. 3712673935 splatnou dňa 18.03.2010, znejúcou na sumu 15,14 eur, faktúrou č. 2714687023 splatnou dňa 17.05.2010, znejúcou na sumu 9,90 eur a faktúrou č. 1715698397 splatnou dňa 17.06.2010, znejúcou na suma 30,54 eur - spolu teda faktúry za poskytnuté služby vo výške 55,58 eur, preto súd rozhodol tak, že zaviazal žalovaného zaplatiť žalobcovi na istine celkom 55,58 eur, a to ako úhradu za poskytnuté služby. Čo sa týka úroku z omeškania, na tento má žalobca z prisúdenej istiny tiež nárok, a to vo výške základnej úrokovej sadzby Európskej centrálnej banky platnej k prvému dňu omeškania (od 13.05.2009 do 12.04.2011 vo výške 1,0%) s plnením peňažného dlhu zvýšenej o 8 percentuálnych bodov, preto súd rozhodol tak že žalobcovi priznal úrok z omeškania vo výške 9,0% ročne zo sumy 15,14 eur od 19.03.2010 (t.j. odo dňa nasledujúceho po dni splatnosti faktúry č. 3712673935) do zaplatenia, zo sumy 30,54 eur od 18.06.2010 (t.j. odo dňa nasledujúceho po dni splatnosti faktúry č. 1715698397) do zaplatenia a zo sumy 9,90 eur od 18.05.2010 (t.j. odo dňa nasledujúceho po dni splatnosti faktúry č. 2714687023) do zaplatenia. Vzhľadom k tomu, že žalovanému, ktorý bol v konaní úspešnejším účastníkom nevznikli trovy, resp. o ich náhradu nepožiadal (§ 151, ods. 1 O.s.p.), súd rozhodol tak, že náhradu trov konania mu nepriznal. Proti rozsudku súdu prvého stupňa v časti určenia neprijateľnosti zmluvnej podmienky, v časti zamietnutia žaloby vo zvyšku a v časti náhrady trov konania podal v zákonnej lehote odvolanie žalobca, ktorý navrhol rozsudok v napadnutých častiach zrušiť a vec vrátiť súdu prvého stupňa na ďalšie konanie, alternatívne zmeniť tak, že žalovanému bude uložené zaplatiť žalobcovi sumu 199 eur, ako aj nahradiť trovy konania. Podľa jeho názoru zmluvná pokuta bola dojednaná medzi právnym predchodcom žalobcu a žalovaným platne podľa § 544 ods. 2 Občianskeho zákonníka, pričom dojednanie o zmluvnej pokute so žalovaným bolo dojednaním individuálnym, a preto aplikácia § 53 ods. 1 Občianskeho zákonníka neprichádzal zo strany súdu do úvahy. Podľa jeho názoru zmluvná pokuta nespôsobuje ani značnú nerovnováhu medzi zmluvnými stranami v zmysle § 53 ods. 1 Občianskeho zákonníka, nakoľko dojednaná zmluvná pokuta odzrkadľuje výšku pokutou zabezpečovaných plnení poskytnutých pri vstupe do zmluvného vzťahu s právnym predchodcom žalobcu. Namietol tiež, že prvostupňový súd určenie neprijateľnosti zmluvnej podmienky neodôvodnil aplikáciou žiadneho konkrétneho ustanovenia právneho predpisu. Súd tiež neskúmal primeranosť výšky dojednanej zmluvnej pokuty, a to ani v kontexte údajnej nerovnováhy zmluvných vzťahov, čo tiež považoval za nedostatok. Súd vopred neoznámil posudzovanie neprijateľnosti zmluvnej podmienky, čím taktiež odoprel žalobcovi spravodlivé súdne konanie. Žalovaný sa k odvolaniu žalobcu nevyjadril. Krajský súd v Trnave ako súd odvolací (§ 10 ods. 1 O.s.p.) po zistení, že odvolanie podala včas oprávnená osoba - účastník konania (§ 201 a § 204 ods. 1 O.s.p.) proti rozhodnutiu, proti ktorému je tento opravný prostriedok prípustný (§ 201 a § 202 O.s.p.), postupom bez nariadenia odvolacieho pojednávania (§ 214 ods. 2 O.s.p.) preskúmal napadnutý rozsudok, ako aj konanie mu predchádzajúce v medziach daných rozsahom a dôvodmi odvolania (§ 212 ods. 1 O.s.p.) a dospel k záveru, že odvolanie žalobcu nie je dôvodné, pretože rozsudok súdu prvého stupňa je v napadnutých častiach vecne správny. Predmetom konania vedeného na súde prvého stupňa pod sp. zn. 37C/312/2013 bolo zaplatenie 254,58 eur s príslušenstvom. Rozsudkom napadnutým odvolaním súd prvého stupňa určil, že zmluvná podmienka uvedená v časti D, bod 1 zmluvy o pripojení č. 9902889583 zo dňa 15.02.2010 v znení „ST je oprávnený vyúčtovať užívateľovi jednorazovú zmluvnú pokutu podľa tabuľky č. 3, bod B (vo výške 199,00 eur) vzťahujúcu sa na užívanie služby Magio Sat po dobu viazanosti služby Magio Sat vtedy, ak užívateľ poruší zmluvný záväzok užívať službu Magio Sat vo zvolenom programe služby Magio Sat počas dohodnutej doby viazanosti služby Magio Sat, vyplývajúci zo zmluvy o poskytovaní služby Magio Sat najmä tým že vypovie zmluvu o poskytovaní služby Magio Sat, požiada o zmenu programu služby Magio Sat počas doby viazanosti na program s nižším mesačným paušálnym poplatkom a takýto program mu bude po dohode s ST aktivovaný, alebo svojím konaním resp. opomenutím spôsobí dôvod, pre ktorý je ST oprávnený od zmluvy o poskytovaní služby Magio Sat odstúpiť“ je ako neprijateľná neplatná, žalovanému uložil zaplatiť žalobcovi sumu 55,58 eur, spolu s úrokom z omeškania vo výške 9,0% ročne zo sumy 15,14 eur od 19.03.2010 do zaplatenia, zo sumy 30,54 eur od 18.06.2010 do zaplatenia, a zo sumy 9,90 eur od 18.05.2010 do zaplatenia, to všetko do troch dní odo dňa nadobudnutia právoplatnosti rozsudku a vo zvyšku súd žalobu zamietol. Žalovanému súd náhradu trov konania nepriznáva. Predmetom odvolacieho konania je preskúmanie správnosti postupu a rozsudku súdu prvého stupňa v časti určenia neprijateľnosti zmluvnej podmienky, zamietnutia žaloby vo zvyšku a náhrady trov konania. Odvolací súd po preskúmaní napadnutého rozsudku, ako aj celého obsahu spisového materiálu dospel k záveru, že súd prvého stupňa zistil skutkový stav v rozsahu potrebnom pre vyhlásenie rozsudku, na základe vykonaných dôkazov dospel k správnym skutkovým zisteniam a veci i správne právne posúdil. Odvolací súd sa v celom rozsahu stotožňuje so skutkovými zisteniami a právnymi závermi súdu prvého stupňa obsiahnutými v odôvodnení napadnutého rozsudku a v podrobnostiach na ne odkazuje (§ 219 ods. 2 O.s.p.). Súd prvého stupňa sa vyporiadal so všetkými podstatnými námietkami žalobcu a vzhľadom na to, že tento ani v odvolacom konaní neuviedol žiadne podstatné skutočnosti, na ktoré by bolo potrebné prihliadnuť, odvolací súd poukazuje na odôvodnenie napadnutého rozsudku súdu prvého stupňa. Z vyššie uvedených dôvodov odvolací súd rozsudok súdu prvého stupňa v napadnutých častiach podľa § 219 ods. 1 O.s.p. z dôvodu vecnej správnosti potvrdil. O trovách odvolacieho konania odvolací súd rozhodol podľa § 224 ods. 1 O.s.p. v spojení s § 142 ods. 1 O.s.p. a v odvolacom konaní úspešnému žalovanému náhradu trov odvolacieho konania nepriznal, pretože tento na jej priznanie návrh nepodal. Senát krajského súdu uvedený rozsudok prijal pomerom hlasov 3 : 0, teda jednohlasne. Poučenie: Proti tomuto rozsudku odvolanie nie je prípustné.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2014:2113206579.1 (dáta aktuálne k 15. 11. 2026). Záväzné je znenie zverejnené súdom.




